ນັກທຸລະກິດ ລາວ-ອົດສະຕຣາລີ ພົບປະສະຫລອງ 60 ປີ
(ຂປລ) ສະຖານທູດອົດສະຕຣາລີ ຮ່ວມກັບສະພາການຄ້າລາວ ຈັດການພົບປະແລກປ່ຽນບົດຮຽນ ລະຫວ່າງນັກທຸລະກິດລາວ ແລະ ອົດສະຕຣາລີ ຂຶ້ນທີ່ໂຮງແຮມ ລາວພລາຊາ ນະຄອນຫລວງວຽງຈັນໃນວັນທີ 11 ຕຸລາ 2012 ເພື່ອຮ່ວມກັນສະເຫລີມສະຫລອງວັນສ້າງຕັ້ງສາຍພົວພັນການທູດລະຫວ່າງລາວ-ອົດສະຕຣາລີ ຄົບຮອບ 60 ປີ, ໂດຍມີ ທ່ານ ນາງເຂັມມະນີ ພົນເສນາ ລັດຖະມົນຕີຊ່ວຍວ່າການກະຊວງອຸດສາຫະກຳ ແລະ ການຄ້າເຂົ້າຮ່ວມນຳ.
ການພົບປະຂອງນັກທຸລະກິດສອງປະເທດຄັ້ງນີ້ ໄດ້ຮັບຟັງການສະເໜີບົດລາຍງານດ້ານການລົງທຶນໃນຂົງເຂດ ຂອງປະເທດອົດສະຕຣາລີ ຢູ່ໃນ ສປປ ລາວ ເປັນຕົ້ນ: ດ້ານບໍ່ແຮ່, ທີ່ ປຶກສາດ້ານກົດໝາຍ, ດ້ານທະນາຄານ, ການສຶກສາ, ການຄ້າ ແລະ ອື່ນໆ.
ໃນໄລຍະຜ່ານມາ ລັດຖະບານລາວ-ອົດສະຕຣາລີ ໄດ້ຮ່ວມກັນພິມປຶ້ມຄູ່ມື ກ່ຽວກັບ 60 ປີແຫ່ງການຮ່ວມມື ລະຫວ່າງສອງປະເທດ, ພ້ອມນີ້ ທ່ານ ດຣ ທອງລຸນ ສີສຸລິດ ຮອງ ນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ກໍໄດ້ດຳເນີນການຢ້ຽມຢາມປະເທດອົດສະຕຣາລີ ຢ່າງເປັນທາງ ເພື່ອຮັດແໜ້ນການພົວພັນຮ່ວມລະຫວ່າງ ສອງປະເທດໃຫ້ເກີດຜົນດີຍິ່ງໆຂຶ້ນ.Leave a comment